57. A Magyar Szocialista Munkáspárt Központi Bizottsága Politikai Bizottságának határozata a magyarországi nemzetiségek helyzetéről

Nemzetiségi politikánk eredményei a párt következetesen internacionalista politikáján, az ország általános gazdasági, politikai és kulturális fejlődésén, a szocialista demokrácia szélesedésén alapulnak. Azok a gazdasági, társadalmi, politikai és kulturális folyamatok, amelyek az utóbbi években hazánk fejlődését jellemzik, kiterjedtek a nemzetiségi lakosságra is. A nemzetiségi lakosság mindenekelőtt a mező­gaz­daság szocialista átszervezése, a termelőszövetkezetek gazdasági és politikai megszi­lár­dulása eredményeként haladt előre. Minden nemzetiség körében fokozódott – a bizonyos nemzetiségi zártságot jelentő falusi környezetből – a városba való vándorlás. Ez a folyamat azonban lassúbb az országos átlagnál, és a munkás, valamint értelmiségi rétegek aránya a nemzetiségek között az általánosnál jóval alacsonyabb.

A nemzetiségi anyanyelvű oktatás kétféle iskolatípusban folyik: az úgynevezett kétnyelvű iskolákban (ahol a humán tárgyakat a nemzetiségi nyelven, a reál tárgyakat magyar nyelven oktatják) és a nyelvoktató iskolákban, ahol a nemzetiségi anyan­yelvet heti 34 órában oktatják. Jelenleg kb. 1 250 óvodáskorú gyermekkel foglal­koznak az óvodák nemzetiségi anyanyelven is. Évente közel 2 200 tanuló jár a kétnyelvű és 20 000 a nyelvoktató általános iskolákba. A hét nemzetiségi tanítási nyelvű gimnáziumban kb. 800 középiskolás tanul.

A magyarországi nemzetiségek kultúrájának ápolása széles körű lehetőségekkel rendelkezik és jó eredményeket mutat fel. Èvenként és nemzetiségenként 6-7 alkalommal szervezett, többnapos, országos – politikai akciókkal összekapcsolt – kulturális körutakon a legjobb nemzetiségi és vegyes összetételű műkedvelő művé­szeti együttesek szerepelnek. Gazdagon virágzik a nemzetiségek népművészete is.

A több mint 10 000 példányban megjelenő négy nemzetiségi lap anyagi ellátása – és egészében káderhelyzete is – kielégítő. Fenntartásukra államunk évente több mint 4 millió Ft-ot fordít. A rádió pécsi stúdiója naponta 30-30 perces – igen kedvelt – szerb-horvát és német nyelvű műsort sugároz.

A nemzetiségi szövetségek munkája az elmúlt 10 esztendőben kiszélesedett. A nemzetiségi kultúra ápolása mellett – szorosan együttműködve a helyi párt- és társa­dalmi szervekkel – egyre hatékonyabb szerepet játszanak a nemzetiségek között végzett politikai munkában.

A nemzetiségi politikában elért számottevő eredmények ellenére jelentős problémák is vannak.

1. Nehezíti a helyes politika gyakorlati megvalósulását a nemzetiségi lakosság valóságos létszámáról szóló adatok nagyfokú bizonytalansága. A kisebb idegen nyelvű csoportokat nem számítva a tulajdonképpeni nemzetiségi lakosság (németek, szlovákok, délszlávok, románok) száma az 1960. évi népszámlálás anyanyelvi bevallása szerint 134 839, az összlakosság 1,4% -a. A népszámláláskor az anyanyelven kívül az állampolgárok nemzetiségét is összeírták, ezek szerint 53 894 volt a magukat német, szlovák, román, vagy valamilyen délszláv nemzetiségűnek valló magyar állampolgárok száma. Az egyéni bevalláson alapuló statisztika azonban nem tükrözi a tényleges helyzetet. A nemzetiségi szövetségek becslése szerint Magyarország nemzetiségi lakossága jelenleg mintegy 420-480 ezer (200-220 000 német, 100-120 000 szlovák, 100-120 000 délszláv, 20-25 000 román), az összlakosság 4,2-4,7%-a.

2. Nemzetiségi politikánk egyértelműen és határozottan elveti a nemzetiségek asszimilációja siettetésének koncepcióját. Egyesek azonban vétenek e helyes elv ellen. Előfordult, hogy a kétnyelvű iskolákban „magyarosító“ szándékkal lépnek fel; sokszor túlságosan könnyen tudomásul veszik a nemzetiségi szülők esetenként és helyenként – főleg egzisztenciális meggondolásokból adódóan – jelentkező közöm­bössé­gét gyermekeik nemzetiségi nyelven való oktatása iránt.

Más oldalról nemzetiségi értelmiségi körökben találkozhatunk azzal a helytelen nézettel, melyek szerint [sic!] szocialista államunknak mindent meg kell tennie a nemzetiségek asszimilációjának teljes megakadályozására és kötelezni kellene a nem magyar szülőket arra, hogy gyermekeiket nemzetiségi iskolába járassák. (Nemzetiségi szövetségeink nem osztják ezeket a véleményeket.)

3. Nemzetiségi politikánk gyakorlatában nem vettük kellően figyelembe, hogy a nemzetközi kapcsolatok intenzívebbé válásával, a nemzeti problémáknak, a nacio­na­lista tendenciáknak a szocialista országokra is kiterjedő erősödésével a nemzetiségi kérdés jelentősége fokozódott.

a) Az utóbbi években erősödött a különböző irányú nacionalista propaganda egyes magyarországi nemzetiségek között. Igen erőteljessé vált pl. az NSZK-ból irányított ellenséges propaganda a német nemzetiségű lakosság körében. Felhasználják a sajtót, a szervezett rokoni látogatásokat, könyvek és más írásos anyagok küldését, nyelvtan­folya­mokat, anyagi támogatást, személyes kapcsolatokat, egészen a II. világhá­borúban elesett SS-ek Magyarországon lakó hozzátartozói nyugdíjának biztosításáig. (E nyugdíjak folyósításának előkészítését a nyugatnémet hivatalos szervek kémin­formációk szerzésére is igyekeznek kihasználni. A nyugdíjban részesítettek száma egy év alatt 100-ról 1 000 főre nőtt.)

b) 1968-ban több szlovákiai lapban is nacionalista szemléletű cikkek jelentek meg a magyarországi szlovákok állítólagos „elnyomott“ helyzetéről. Bár ezeket a kísérle­teket az illetékes magyarországi nemzetiségi szövetségek, illetve a nemzetiségi lakosság többsége visszautasítja, természetesen a cikkek nem voltak hatástalanok. Annál kevésbé, mert – egyébként helyesen, a felesleges vitákat elvi okokból kerülni szándékozva – a szlovák sajtótámadásokra hivatalos magyar reagálás nem történt.

Az utóbbi néhány évben – elsősorban Jugoszláviából és Csehszlovákiából – fokozódott egyes ottani társadalmi, politikai, kulturális szervek érdeklődése a hazai nemzetiségi szövetségek iránt (Matica Hrvatska, Matica Slovenska). Az említett országok magyarországi diplomáciai képviseletei is egyre intenzívebb tájékozódó tevékenységet folytatnak. Ugyanakkor azok a magyar kezdeményezések, hogy a kulturális egyezményekbe – a kölcsönösség alapján – a nemzetiségek kulturális fejlődését segítő pontokat vegyünk, visszautasításra találtak. Különösen nagy az elzárkózás Románia részéről.

4. A Politikai Bizottság 1958. évi határozatának a kétnyelvű feliratokról szóló előírásait – Zala megye kivételével – nem hajtották végre. Néhány igazgatási rendel­kezés helytelen szövegezése – pl. a nem magyar hangzású keresztneveket nem lehet anyakönyvezni – is alkalmat ad a nemzetiségi érzékenység megsértésére.

5. A rádió, a televízió és a központi lapok nem fordítanak megfelelő figyelmet a nemzetiségek problémáira és igényeire. A nemzetiségi lapok előfizetőinek száma – figyelembe véve a nemzetiségi lakosság lélekszámát – nagyon alacsony, a román lap kéthetenkénti megjelenése nehezíti a szerkesztést és a terjesztést. A nemzetiségiek anyanyelvű szépirodalommal, ifjúsági és gyermekirodalommal való ellátása nem kielégítő, terjesztésük is megoldatlan. A nemzetiségek lakta területen, a falusi könyvtárakban a nemzetiségi nyelvű könyvek száma kevés, kis választékú, jórészt elavult.

6. A legtöbb probléma a nemzetiségi oktatásban jelentkezik.

– A nyelvi alap biztosítását már az óvodában kell elkezdeni, de kevés a vegyes nyelven foglalkoztató óvoda és az utóbbi 10 évben ezek száma is csökkent. Gyakran nincs biztosítva az illető nemzetiség nyelvét beszélő óvónő.

– 1960 szeptemberében került bevezetésre a kétnyelvű oktatás, amivel a nemzetiségi szülők s a pedagógusok ma is egyetértenek. A tapasztalatok szerint azonban ez nem hozta meg a kívánt eredményt, mert az oktatási intézmények nem kapták meg az e tekintetben szükséges szakmai, nyelvi, módszertani segítséget.

– Az utóbbi 10 évben nagymértékben csökkent a nyelvoktató iskolákban tanulók száma. Legszembetűnőbb a visszaesés a szlovák nyelvoktatásban, ahol az iskolák száma 102-ről 65-re, a tanulók száma pedig 10 467-ről 4 990-re csökkent. Ennek fő oka, hogy a magyarul is jól beszélő szlovák pedagógusok otthagyják helyüket és szívesebben tanítanak nagyobb községek magyar iskoláiban. A nyelvoktató iskolákban az a fő probléma, hogy a nyelvtanítás nincs órarendbe építve, s ezért ezek az órák sokszor nem teljes értékűek, sokhelyütt nem tartják meg az előírt 3 órát, mely a szövetségek szerint egyébként is kevés.

– Amíg a magyar nyelvű iskoláknál a decentralizálás eredménnyel járt, addig a nemzetiségi iskolák irányítás és ellenőrzés nélkül maradtak, több megyében a szakfelügyelet nincs biztosítva.

7. A nemzetiségi szövetségek azt kérik, hogy jelenlegi politikai és kulturális feladataik megoldása mellett nagyobb mértékben támaszkodjunk rájuk a szomszédos szocialista országokkal való baráti kapcsolataink elmélyítésében. Anyagi lehetőségeik sem állnak összhangban a velük szemben támasztott követelményekkel. Az 1958-as határozat ellenére nem kaptak megfelelő székházat a fővárosban.

A Politikai Bizottság megállapítja, hogy az 1958. évi határozatában lefektetett elvek ma is helyesek, s ezért új elvi állásfoglalásra nincs szükség. A hazánkban élő nemzetiségek, az ország politikai, társadalmi, gazdasági és kulturális fejlődésével párhuzamosan a magyar lakossággal testvéri együttműködésben egyre aktívabban vesznek részt a szocializmus építésében.

A nemzetiségi kérdés jelentőségére, valamint az állandóan változó társadalmi, gazdasági és politikai tényezőkre tekintettel szükséges, hogy párt- és állami szerveink fokozott figyelemmel gondoskodjanak nemzetiségi politikánk alapelveinek folyamatos gyakorlati megvalósításáról.

Figyelembe véve a nemzetiségi kérdésben az elmúlt években jelentkező új szükségleteket, követelményeket, továbbá egyes már régebben megoldásra váró feladatok elhanyagoltságát, nemzetiségi politikánk hatékonyságának növelése érdekében a következő intézkedéseket kell megvalósítani:

1. A megyei pártbizottságok és tanácsok végrehajtó bizottságai (Szolnok megye kivételével) együttesen tárgyalják meg az 1958. évi politikai bizottsági határozat végrehajtását s gondoskodjanak arról, hogy azokban a községekben, ahol jelentősebb számban élnek nemzetiségek, a községi tanácsok a nemzetiségek képviselőinek bevonásával határozzák meg a konkrét tennivalókat.

Határidő: 1969. szeptember hó.

2. Elméleti folyóirataink, lapjaink, a rádió és a televízió – és más ropaganda­szer­vek – foglalkozzanak többet és rendszeresebben pártunk nemzetiségi politikájának alapelveivel és gyakorlatával, a nemzetiségek problémáival. Szálljanak vitába a jelent­kező helytelen nézetekkel, a külföldről vagy belföldről jelentkező nacionaliz­mussal, népszerűsítsék az eredményeket. Különös figyelmet kell fordítani az NSZK-ból irányított ellenséges propaganda visszaverésére.

Felelős: Agit Prop. Osztály.

3. A nemzetiségek által lakott területen biztosítani kell, hogy állami és társadalmi vezető tisztségekben a nemzetiségi dolgozók képviselete megfeleljen tényleges társadalmi súlyuknak és a kérdés politikai jelentőségének. Erkölcsi és anyagi ösztönzéssel el kell érni, hogy a nemzetiségi értelmiségi káderek lehetőleg anyanyelvüknek megfelelő területen nyerjenek elhelyezést.

Felelősök: megyei pártbizottságok és megyei

 tanácsok VB-i,

 Művelődési Minisztérium.

4. A nemzetiségek által nagyobb csoportban lakott településeken, különösen a határmenti területeken – a helyi igényektől függően – meg kell oldani a kétnyelvű feliratok, hirdetmények kérdését. Esetenként utcákat, tereket kell elnevezni a lakosság nemzetiségét képviselő jelentős személyiségekről.

Felelős: MT Tanácsszervek Osztálya.

 Határidő: 1968. december 31.

5. A magyarországi nemzetiségek iskolai oktatásának megjavítására – Felül kell vizsgálni a nemzetiségi óvodák és iskolák helyzetét és intézkedéseket kell tenni a pedagógus ellátás és az oktatók szakmai-politikai felkészültségének megjavítására; meg kell vizsgálni azt, hogyan lehet külön anyagi ösztönzéssel (nyelvpótlék, letelepedési segély stb.) is javítani a nemzetiségi iskolák pedagógus ellátását, s ily módon a néhol indokolatlanul megszűnt nemzetiségi oktatást visszaállítani.

– A nyelvoktató iskolákban mindenütt 4 órára kell emelni az anyanyelvi órák számát.

– Lehetőséget kell biztosítani arra, hogy a nemzetiségek által sűrűn lakott területek középiskoláiban második idegen nyelvként az illetékes nemzetiségi nyelvet tanulhassák a hallgatók.

– A nemzetiségi iskolák pedagógus-ellátásának és felügyeletének színvonalasabbá tétele érdekében ezen iskolák szakfelügyeletét a járások helyett közvetlenül a megyei tanácsok művelődési osztályaira kell bízni.

Felelős: Művelődésügyi Minisztérium.

 Határidő: 1969. május 1.

6. A szomszédos szocialista országokkal és az NDK-val kötendő kulturális együttműködési munkatervben fokozott gonddal kell szerepeltetni a magyarországi nemzetiségek oktatási és anyanyelvi kulturális igényeit, azok kielégítését célzó kapcsolatokat.

 Felelős: Művelődésügyi Minisztérium

 Külügyminisztérium.

7. Meg kell vizsgálni egy Békés megyei helyi rádióadó létesítésének lehetőségét, amely szlovák nyelvű műsort is sugározhat.

Felelős: Magyar Rádió és Televízió elnöke.

 Határidő: 1969. május 1.

8. Meg kell javítani a nemzetiséglakta községek könyvellátását.

Felelős: Művelődésügyi Minisztérium.

9. A nemzetiségi szövetségek szélesítsék további politikai és kulturális nevelő munkájukat. A megyei és járási pártbizottságokkal és a Hazafias Népfront országos és helyi szerveivel együttműködve munkálkodjanak a nemzetiségi lakosság szocialista építőmunkában való minél teljesebb részvételén.

a) Folytassák és a lehetőségekhez képest növeljék a politikai akciókkal összekapcsolt kulturális körútjaik számát és színvonalát, vegyenek részt a határ menti megyék és a szomszéd országok közti közvetlen kapcsolatok kiépítésében;

b) társadalmi bizottságok és az országos munkaértekezletek működésének tovább­fejle­sztésével szélesítsék társadalmi bázisukat;

c) fordítsanak nagyobb figyelmet a nemzetiségi lapok eszmei-politikai szín­vo­na­lának emelésére, terjesztésükre, előfizető táboruk növelésére;

d) a kulturális egyezmények keretében lehetőséget kell biztosítani a nemzetiségi szövetségek munkatársainak külföldi tanulmányútjaira;

e) a Fővárosi Tanács biztosítson 1970-ig a nemzetiségi szövetségeknek megfelelő épületet.

Felelős: Művelődésügyi Minisztérium,

 nemzetiségi szövetségek főtitkárai.

f) Korszerűsíteni kell a szövetségek működési szabályzatát, biztosítva javaslattevő és konzultatív jogokat a nemzetiségeket érintő állami, társadalmi intézkedések tekintetében.

Felelős: Igazságügyminisztérium,

 Művelődésügyi Minisztérium.

 Határidő: 1969. január hó.

10. A nemzetiségek oktatási-kulturális helyzete javításához fent elhatározott intézkedések anyagi feltételeit a Pénzügyminisztérium 1969. január 1-től folyama­tosan biztosítsa.

Felelős: Pénzügyminisztérium.

 Határidő: 1969. január 1.

11. Lehetővé kell tenni, hogy az idegen anyanyelvű magyar állampolgárok gyermekeiket anyanyelvüknek megfelelő keresztnévvel anyakönyveztethessék.

Felelős: Belügyminisztérium.

 Határidő: december 31.

Quelle: Magyar Országos Levéltár M-KS 288. f. 20. cs. 548. ő. c.

Übersetzung: Beschluss des Politbüros des Zentralkomitees der Ungarischen Sozialistischen Arbeiterpartei über die Lage der Nationalitäten in Ungarn.

Kommentar: Inhaltlich wurde dieser für die weitere Entwicklung grundlegende Beschluss durch die revolutionären Ereignisse in der Tschechoslowakei im Sommer 1968 geprägt. Er wurde am 17. September 1968 veröffentlicht.